'ডেটলাইন ১০ ডিসেম্বর, ফের পাল্টাপাল্টি কর্মসূচিতে আ’লীগ ও বিএনপি'
ডেটলাইন ১০ ডিসেম্বর, ফের পাল্টাপাল্টি কর্মসূচিতে আ’লীগ ও বিএনপি – দৈনিক সমকালের শিরোনাম এটি। বলা হচ্ছে বহুল আলোচিত ২৮ অক্টোবর মহাসমাবেশ পণ্ড হওয়ার এক মাসের মাথায় আবারও পাল্টাপাল্টি কর্মসূচিতে মাঠে নামছে আওয়ামী লীগ ও বিএনপি।
১০ই ডিসেম্বর আর্ন্তজাতিক মানবাধিকার দিবস উপলক্ষ্যে রাজপথে সমাবেশ করবে দেশের প্রধান রাজনৈতিক দল দুটি। নিজ নিজ কর্মসূচির মাধ্যমে সর্বাত্মক প্রস্তুতি নিয়ে মুখোমুখি অবস্থানে যাচ্ছে তারা।
এ নিয়ে কালবেলা শিরোনাম করেছে ১০ ডিসেম্বর ঢাকায় সমাবেশ আওয়ামী লীগের। পত্রিকাটি বলছে রাজধানীতে ১০ই ডিসেম্বর বড় আকারের সমাবেশ করার ঘোষণা দিয়েছে ক্ষমতাসীন আওয়ামী লীগ। মানবাধিকার দিবস উপলক্ষে ঢাকা মহানগর দক্ষিণ আওয়ামী লীগ বায়তুল মোকাররম জাতীয় মসজিদের দক্ষিণ গেটে এ সমাবেশ করবে।
৭ জানুয়ারির নির্বাচনের তফসিল ঘোষণার পর ঢাকায় এটি হবে আওয়ামী লীগের প্রথম সমাবেশ। গতকাল শনিবার রাতে মহানগর দক্ষিণের দপ্তর সম্পাদক রিয়াজ উদ্দিন স্বাক্ষরিত এ বিজ্ঞপ্তিতে জানানো হয়, সমাবেশে প্রধান অতিথি থাকবেন আওয়ামী লীগের সাধারণ সম্পাদক ওবায়দুল কাদের। বিকেল ৩টায় এ সমাবেশের আয়োজন করা হয়েছে।
জামিনের জন্য হাইকোর্টে যাচ্ছেন ফখরুলসহ কেন্দ্রীয় নেতারা – নয়া দিগন্তের খবরে বলা হয় ২৮শে অক্টোবর বিএনপির মহাসমাবেশের পর এ পর্যন্ত ৮৩৭-এর বেশি হয়রানিমূলক মামলায় ২০ হাজার ৩২৬ জন বিরোধী দলীয় নেতাকর্মীকে গ্রেফতার করা হয়েছে। আসামি করা হয়েছে ৭৩ হাজার ১২৩ নেতাকর্মীকে। আর গত তিন মাসে ৩৫টি মামলায় ৬৩৬ জন নেতাকর্মীকে বিভিন্ন মেয়াদে সাজা দেয়া হয়েছে বলে দলটির পক্ষ থেকে অভিযোগ করা হয়েছে।
কারাবন্দী এসব রাজনৈতিক কর্মীকে নিম্ন আদালত থেকে জামিন দেয়া হচ্ছে না বলেও অভিযোগ করা হয়েছে। গ্রেফতারের এক মাসের বেশি সময় পার হলেও বিএনপির মহাসচিব মির্জা ফখরুল ইসলাম আলমগীরসহ কেন্দ্রীয় নেতারা জামিন পাননি। নিম্ন আদালতে ব্যর্থ হওয়ার পর এবার বিএনপির মহাসচিবসহ অন্যান্য কেন্দ্রীয় নেতারা উচ্চ আদালতে জামিন আবেদন করতে যাচ্ছেন।
বিএনপির ফের ৪৮ ঘন্টার অবরোধ শুরু আজ – সংবাদের শিরোনাম। বলা হয় দ্বাদশ জাতীয় সংসদ নির্বাচনের তফসিল বাতিল, সরকারের পদত্যাগ, নির্দলীয় সরকার গঠন ও কারাবন্দি নেতাদের মুক্তির দাবিতে ডাকা বিএনপির ফের ৪৮ ঘণ্টা অবরোধ শুরু হচ্ছে আজ। এ অবরোধ চলবে আগামী মঙ্গলবার ভোর ৬টা পর্যন্ত। ২৮শে অক্টোবর মহাসমাবেশে পুলিশের সঙ্গে সংঘর্ষের ঘটনার পর এ নিয়ে নবম দফা অবরোধ হচ্ছে।
2 DCs transferred upon EC’s request, ‘more changes may come’ – অর্থাৎ ইসির অনুরোধে ২ ডিসির বদলি, ‘আরও পরিবর্তন আসতে পারে’, দ্য বিজনেস স্ট্যান্ডার্ডের শিরোনাম এটি। খবরে বলা হয় দুজন ডেপুটি কমিশনার যারা রিটার্নিং কর্মকর্তা হিসেবে নিয়োগ পেয়েছিলেন নির্বাচন সামনে রেখে কমিশনের অনুরোধে শনিবার তাদের বদলি করা হয়। কর্মকর্তারা ইঙ্গিত দিচ্ছেন সামনের দিনগুলোতে আরও পরিবর্তন আসতে পারে। এর আগে নির্বাচন কমিশন সরকারকে সব থানার ওসি ও উপজেলা নির্বাহী অফিসার বদলির কথা বলে।
যুগান্তর প্রধান শিরোনাম করেছে-মাঠপর্যায়ে রদবদল শুরু। বিস্তারিত বলা হচ্ছে, নির্বাচন কমিশনের চিঠির পরপরই মাঠপ্রশাসনে রদবদল ও প্রত্যাহার শুরু হয়েছে। সাপ্তাহিক বন্ধের দিন শনিবার ময়মনসিংহের জেলা প্রশাসককে মাঠপর্যায় থেকে প্রত্যাহার করে নেওয়া হয়েছে।
সুনামগঞ্জের জেলা প্রশাসককে বদলি করা হয়েছে ময়মনসিংহে। নির্বাচন কমিশনের নির্দেশনার ভিত্তিতে এ রদবদল হয়। এদিকে সংসদ সচিবালয়ে সংযুক্ত এক উপসচিবকে সুনামগঞ্জের ডিসি করা হয়েছে। তবে শনিবার পর্যন্ত ইউএনও এবং ওসিদের বদলির প্রস্তাব নির্বাচন কমিশনে এসে পৌঁছেনি। ৫ ডিসেম্বরের পর ইউএনও, ওসি পর্যায়ে বদলি শুরু হতে পারে।
যার জনপ্রিয়তা আছে সে জিতে আসুক – গণভবনে প্রধানমন্ত্রী ও আওয়ামী লীগ সভানেত্রী শেখ হাসিনার অনির্ধারিত বৈঠক নিয়ে যুগান্তরের শিরোনাম। এখানে বলা হয়েছে, আওয়ামী লীগ সভাপতি প্রধানমন্ত্রী শেখ হাসিনা বলেছেন, নির্বাচন উৎসবমুখর পরিবেশে হবে-এমনটাই চাই। এ নির্বাচনে যেন কোনো ধরনের হানাহানি না হয়, সেজন্য সবাইকে সতর্ক থাকতে হবে। তিনি বলেন এ নির্বাচনের দিকে বিদেশিরা তাকিয়ে আছে, তাদের দেখাতে চাই – আমরাও সুষ্ঠ ভোট করতে পারি।
যুক্তরাষ্ট্রের কাউন্টার টেরোরিজম প্রতিবেদন ২০২২ নিয়ে নিউ এজ শিরোনাম করেছে SWAT ineligible for US assistance - বিস্তারিত বলা হয় যুক্তরাষ্ট্র মনে করে বাংলাদেশের নিরাপত্তা সংস্থাগুলো মানবাধিকার লঙ্ঘন করে। দেশটি তাদের বার্ষিক কাউন্টার টেরোরিজম রিপোর্টে বাংলাদেশ সম্পর্কে বলে যে, র‍্যাপিড অ্যাকশন ব্যাটালিয়ন-র‍্যাব ছাড়াও ঢাকা মেট্রোপলিটন পুলিশের বিশেষ বিভাগ সোয়াট মানবাধিকার লঙ্ঘনের কারণে যুক্তরাষ্ট্রের যে কোন সহায়তার জন্য ‘অযোগ্য’।
শনিবার প্রকাশিত ইউএস স্টেট ডিপার্টমেন্টের এই রিপোর্টে অভিযোগ করা হয় যুক্তরাষ্ট্রের দ্বারা প্রশিক্ষিত বাংলাদেশ পুলিশ ২০২২ সালে ‘সন্ত্রাসী সন্দেহে’ কয়েক ডজনকে আটক করেছে, কিন্তু ‘নিরাপত্তা সংস্থার অন্যান্য বিভাগ বিচারবহির্ভূত হত্যা ও মানবাধিকার লঙ্ঘন করেছে।”
তবে রিপোর্টে বলা হয় ডিএমপির সিটিটিসি ইউনিট, অ্যান্টি টেরোরিজম ইউনিট ও দেশজুড়ে পুলিশের অন্যান্য ইউনিট যুক্তরাষ্ট্রের কাছ থেকে অভ্যন্তরীণ নিরাপত্তা ও সন্ত্রাসের বিরুদ্ধে অভিযানসহ নানা বিষয়ে সহায়তা নিয়ে আসছে। ডিএমপির ডিটেকটিভ ব্রাঞ্চ হিসেবে ২০০৯ সালে সোয়াট প্রতিষ্ঠিত হয়।
পোশাক রপ্তানির অর্থপ্রাপ্তিতে চ্যালেঞ্জ দেখছে বাংলাদেশ ব্যাংক – বণিক বার্তার শিরোনাম। বলা হয় মূল্যস্ফীতির কারণে চাপে পড়েছে পশ্চিমা বাজারগুলোর অর্থনৈতিক কর্মকাণ্ড। রাশিয়া-ইউক্রেন যুদ্ধ ভবিষ্যৎ অর্থনৈতিক পরিস্থিতিকে অনিশ্চিত করে রেখেছে। সামগ্রিক প্রেক্ষাপটে পোশাক রফতানির বিপরীতে অর্থপ্রাপ্তিতে চ্যালেঞ্জ দেখছে বাংলাদেশ ব্যাংক।
বাংলাদেশ ব্যাংকের গবেষণা বিভাগের এক্সটার্নাল ইকোনমিকস শাখা থেকে নিয়মিতভাবে প্রকাশ করা হয় তৈরি পোশাকের প্রান্তিক পর্যালোচনা শীর্ষক প্রতিবেদন। যার জুলাই-সেপ্টেম্বর ২০২৩-২৪ সংস্করণে পোশাক রফতানির বিপরীতে অর্থপ্রাপ্তির প্রবাহ চ্যালেঞ্জের মুখে পড়তে যাচ্ছে বলে প্রক্ষেপণ করেছে কেন্দ্রীয় ব্যাংক।
এতে বলা হয়, সংকটপূর্ণ বৈশ্বিক আর্থিক পরিস্থিতির প্রভাবে দেশের অর্থনীতির অন্যতম অবলম্বন তৈরি পোশাক এখন মন্থর অভিজ্ঞতার মধ্য দিয়ে যাচ্ছে। ২০২৩-২৪ অর্থবছরের প্রথম প্রান্তিক জুলাই-সেপ্টেম্বরে লক্ষ্যের চেয়ে ১ দশমিক ৪৯ শতাংশ রফতানি কম হয়েছে।
শনিবার সকালের ভূমিকম্পের খবরটি বেশ গুরুত্ব পেয়েছে সব জাতীয় পত্রিকায়। দৈনিক ইত্তেফাকের প্রধান শিরোনাম - বড় ভূমিকম্পের ঝুঁকিতে বাংলাদেশ। বলা হয় বাংলাদেশ ক্রমশ ভূমিকম্পপ্রবণ হয়ে উঠেছে। মাঝেমধ্যেই ছোট ও মাঝারি মাত্রার ভূমিকম্পে কেঁপে উঠছে দেশ।
এসব ভূমিকম্পে তেমন বড় ধরনের ক্ষয়ক্ষতি না হলেও বড় মাত্রার ভূমিকম্পে ব্যাপক ক্ষয়ক্ষতির আশঙ্কা করছেন বিশেষজ্ঞরা। সাম্প্রতিককালে বড় মাত্রার ভূমিকম্প না হলেও ভৌগোলিক অবস্থানের কারণে ঝুঁকিতে রয়েছে বাংলাদেশ।
ভূমিকম্পের আতঙ্ক কুমিল্লায় হুড়োহুড়িতে আহত ৮০ শ্রমিক-মানবজমিনের প্রধান শিরোনাম। রাজধানী ঢাকাসহ দেশের বিভিন্ন জায়গায় ৫ দশমিক ৬ মাত্রার ভূমিকম্প অনুভূত হয়েছে। শনিবার সকাল ৯টা ৩৫ মিনিটে এই ভূমিকম্প অনুভূত হয়। ভূমিকম্পে দেশের বিভিন্ন জায়গায় বেশ কয়েকজন আহত  হয়েছেন।
কুমিল্লায় একটি গার্মেন্টস কারখানার কর্মীরা দ্রুত নিচে নামতে গিয়ে অন্তত ৮০ জন আহত হন। এছাড়া ঢাকা বিশ্ববিদ্যালয়ের ছাদ থেকে লাফ দিয়ে এক শিক্ষার্থী আহত হয়েছেন। কুমিল্লা বিশ্ববিদ্যালয়ের কয়েকটি ভবনে ফাটল দেখা দেয়ার তথ্য পাওয়া গেছে।
প্রথম আলো লিখেছে মাঝারি ভূমিকম্পর বিপদ বাড়ছে। খবরে বলা হয় বাংলাদেশে হঠাৎ মাঝারি মাত্রার ভূমিকম্প বেড়ে গেছে। গতকাল শনিবার সকালে সারা দেশে অনুভূত হওয়া ভূমিকম্পটির মাত্রা ছিল রিখটার স্কেলে ৫ দশমিক ৬। এতে রাজধানীসহ দেশের বেশির ভাগ এলাকায় কম্পন ও দুলুনির পাশাপাশি রীতিমতো ঝাঁকুনি অনুভূত হয়।
ভূমিকম্পবিশেষজ্ঞদের হিসাবে, গত ২৫ বছরে দেশের ভেতরে সৃষ্টি হওয়া ভূমিকম্পগুলোর মধ্যে এটি ছিল সবচেয়ে শক্তিশালী। ১৯৯৮ সালের মে মাসে সিলেটের বড়লেখায় ৫ দশমিক ৮ মাত্রার একটি ভূকম্পন সৃষ্টি হয়।
আবহাওয়া অধিদপ্তরের তথ্য বলছে, এ বছর এ নিয়ে দেশে ৫ মাত্রার ওপরে মোট ছয়টি ভূমিকম্প হলো। এর আগে ২০২২ সালে মাঝারি মাত্রার বা রিখটার স্কেলে ৫–এর ওপরে মোট তিনটি ভূমিকম্প হয়। অথচ ১৯৭২ থেকে ২০১৭ সাল পর্যন্ত বাংলাদেশে যে কটি ভূমিকম্প সৃষ্টি হয়েছে, তার মধ্যে মাঝারি মাত্রার কম্পনের ঘটনা ঘটেছে প্রতি দুই থেকে চার বছরে একবার। সাম্প্রতিক বছরগুলোতে মাঝারি মাত্রার কম্পন হঠাৎ বেড়ে গেছে।
হালাল পণ্য তৈরি, বিক্রিতে সনদ লাগবে-কালের কন্ঠের খবরে বলা হচ্ছে দেশে প্রথম হালাল সনদ নীতিমালা তৈরি করা হয়েছে, এর ফলে এখন থেকে হালাল পণ্য উৎপাদন, আমদানি ও রপ্তানি করার ক্ষেত্রে ইসলামিক ফাউন্ডেশনের হালাল সনদ ও লোগো নিতে হবে। গত সপ্তাহে জারি করা হালাল সনদ নীতিমালা-২০২৩ অনুযায়ী এ নির্দেশনা কার্যকর করা হয়।
এতে বলা হয়, কোরআন ও হাদিসের বিধান মতে হালাল সনদ ইস্যুর বিষয়ে ধর্মীয় সংশ্লিষ্টতা থাকায় হালাল সনদ ইস্যুর জন্য ইসলামিক ফাউন্ডেশন উপযুক্ত কর্তৃপক্ষ। এজন্য মানসম্মত পরীক্ষাগার করবে ইসলামী ফাউন্ডেশন।
এছাড়া নিউজিল্যান্ডের সঙ্গে বাংলাদেশের টেস্ট জয়ের খবরটিও এসেছে প্রায় সব পত্রিকার প্রথম পাতায়। দেশ রুপান্তরের শিরোনাম-ঘূর্ণি হাওয়ায় নতুন উড়াল। চতুর্থ দিন ১১৩ রানে নিউজিল্যান্ডের ৭ উইকেট তুলে নিয়ে সিলেট টেস্ট জয়ের আয়োজনটা সেরেই রেখেছিল বাংলাদেশ। দেখার ছিল শেষ তিন উইকেট কতটা দ্রুত নিতে পারেন তাইজুলরা।
গতকাল সকালে ঘণ্টা দেড়েকের মতো সময় লাগল কিউইদের ১৮১ রানে মুড়িয়ে দিতে। ১১টার দিকে তাইজুল ইসলামের বল ইশ শোধির ব্যাট ছুঁয়ে যখন শর্ট কভারে দাঁড়ানো জাকির হাসানের হাতে চলে গেল, সিলেট আন্তর্জাতিক ক্রিকেট স্টেডিয়ামের আঙিনা উদযাপনের মঞ্চ বানিয়ে ফেলল বাংলাদেশ। তবে সে উদযাপনে ছিল পরিমিতিবোধ।

ডেটলাইন ১০ ডিসেম্বর, ফের পাল্টাপাল্টি কর্মসূচিতে আ’লীগ ও বিএনপি